ORDE do 23 de xuño de 2008 pola que se aproba definitivamente a modificación puntual número 10 (modificación de aliñacións no camiño do Castro e na rúa Alfredo Brañas e da ordenación da área de repartición AR-23N) do Plan Xeral de Ordenación Municipal do Concello de Ourense.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 01/08/2008

O Concello de Ourense, ao abeiro do artigo 85.5º da Lei 9/2002, do 30 de decembro, de ordenación urbanística e protección do medio rural de Galicia (LOUG), solicita a aprobación definitiva da modificación puntual de referencia.
I. Antecedentes.
I.1. O Concello de Ourense dispón de Plan Xeral de Ordenación Municipal, aprobado definitivamente o 29 de abril de 2003.
I.2. A modificación puntual foi aprobada inicialmente o 13-1-2006 e someteuse ao trámite de información pública de conformidade co disposto no artigo 85 da LOUG. O 18-12-2006 o concello adopta a decisión de someter o expediente a un novo período de información pública.
Segundo consta no expediente administrativo, foron emitidos informes favorables por parte da Deputación Provincial de Ourense, ADIF, Dirección Xeral de Patrimonio Cultural (Consellería de Cultura e Deporte) e Confederación Hidrográfica do Norte.
O 26-3-2007, a Dirección Xeral de Desenvolvemento Sostible (Consellería de Medio Ambiente e Desenvolvemento Sostible) decidiu que non é necesario someter esta modificación puntual ao procedemento de avaliación ambiental estratéxica.
I.3. O concello aprobou provisionalmente a modificación o 13-4-2007. Este acordo foi ratificado con data 1-2-2008.
I.4. Dado que a modificación puntual afecta a zonas verdes cualificadas polo planeamento vixente, de conformidade co disposto no artigo 94.4º da LOUG, o proxecto someteuse á Comisión Superior de Urbanismo de Galicia que, na súa sesión do 3-4-2008, emitiu informe favorable.
II. Consideracións e fundamentación.
II.1. Por medio dun informe do 16-6-2008 que se subscribe nos seus xustos termos, a Dirección Xeral de Urbanismo expresa as seguintes consideracións respecto da aprobación deste expediente:
II.1.1. A modificación, formulada polo concello, afecta a dúas zonas en solo urbano:
-Unha zona comprendida entre o camiño do Castro e a rúa Alfredo Brañas. Trátase de solo urbano consolidado destinado a vivenda unifamiliar con ordenanzas SU-200 e SU-500 cunha superficie total, incluídas vías, de 15.292,75 m2.
-Unha segunda zona que consiste nunha área de repartición de polígono único denominado AR-23-N, sendo a súa superficie nominal de 223.098 m2 que, despois do reaxuste da súa delimitación, pasa a ser de 225.782 m2.
As modificacións que se pretende introducir son as seguintes:
-O reaxuste das aliñacións no camiño do Castro para adaptarse á urbanización e o parcelario existente, así como o reaxuste de aliñacións na zona noroeste da rúa Alfredo Brañas para ampliar o seu largo.
-A modificación da delimitación da área de repartición de solo urbano non consolidado AR-23 N nos seus lindes co camiño do Castro e na zona da rúa Soutelo, para axustar o seu límite ao parcelario, así como a modificación da ordenación da citada área de repartición para resolver os entroncamentos das novas vías entre si e cos existentes ou previstos no Plan xeral.
-O cambio do trazado da rúa San Silvestre ao nordés da área de repartición AR-23-N para darlle maior raio á curva do punto quilométrico 1,300.
Na zona comprendida entre o camiño do Castro e a rúa Alfredo Brañas a modificación proposta non aumenta as intensidades de uso. De feito, diminúese a superficie destinada a parcelas netas con ordenanza SU-200 e SU-500 en 881 m2, que pasan a cualificarse como rede viaria.
Na zona da área de repartición AR-23-N tampouco se aumentan as intensidades de uso. As ordenanzas pormenorizadas de usos e construcións non se modifican, polo que permanecen inalteradas as determinacións do Plan xeral. Sen embargo, modifícanse algúns parámetros da ficha da área de repartición referentes á superficie total e a cesión para vías, permanecendo inalterados os parámetros de edificación total e ocupación, modificándose polo tanto, a ficha da área de repartición. O aumento de superficie do ámbito da área de repartición destínase unicamente a incrementar a superficie da rede viaria.
II.1.2. As razóns que motivan a modificación (basicamente establecer unha mellor articulación do sistema viario) están entre as que o artigo 94.1º da LOUG considera como de interese xeral para fundamentar modificacións do planeamento urbanístico.
II.1.3. A modificación afecta a ordenación de espazos libres previstos polo planeamento vixente na área de repartición AR-23-N, sen variar a súa superficie. A nova ordenación conta co informe favorable da Comisión Superior de Urbanismo de Galicia, de acordo co previsto no artigo 94.4º da LOUG.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Resolución.
Visto canto antecede, de acordo co artigo 85.5º a) da Lei 9/2002, do 30 de decembro, de ordenación urbanística e protección do medio rural de Galicia, apróbase definitivamente a modificación puntual nº 10 (modificación de aliñacións no camiño do Castro e na rúa Alfredo Brañas e da ordenación da área de repartición AR-23-N) do Plan Xeral de Ordenación Municipal do Concello de Ourense.
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e as ordenanzas da modificación aprobada definitivamente.
Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 23 de xuño de 2008.
María José Caride Estévez
Conselleira de Política Territorial, Obras Públicas e
Transportes